Diari Oficial de la Generalitat Valenciana


Sumari del DOGV 3766, del 07-06-2000 (2000/4533)

ORDRE de 12 d'abril de 2000, de la Conselleria de Medi Ambient, per la qual es convoquen subvencions destinades a activitats de gestió de residus perillosos durant l'any 2000: medicaments de procedència domiciliària i residus que contenen mercuri.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3766

Data del DOGV
:   07-06-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/4533


Data del document
:   12-04-2000

Organisme emissor
:   Conselleria de Medi Ambient

Tipus de document
:   Ordre

Descriptors 

:   * residu
    * suport econòmic
    * medicament
    * mercuri
    * eliminació de residus

ORDRE de 12 d'abril de 2000, de la Conselleria de Medi Ambient, per la qual es convoquen subvencions destinades a activitats de gestió de residus perillosos durant l'any 2000: medicaments de procedència domiciliària i residus que contenen mercuri. [2000/X4533]
  
Exposició de motius
  
La política mediambiental sobre residus perillosos té com a principis bàsics la prevenció de possibles riscos sobre la salut humana, així com sobre els recursos naturals i el medi ambient, mitjançant la transformació d'aquests residus en innocus, evitant la transferència de contaminació a un altre medi receptor. Per això, la legislació vigent obliga a la gestió adequada, a través de gestors autoritzats, d'aquest tipus de residus. Ara bé, cal tenir en compte les dificultats que sorgeixen per a l'aplicació d'aquest principi per a determinats tipus de residus perillosos que un gran nombre de productors generen en petites quantitats, com podrien ser els generats a nivell domiciliari.
  
Cal assenyalar que els medicaments i els residus que contenen mercuri, com són les piles usades, els tubs fluorescents o les làmpades de mercuri, figuren en la normativa bàsica de residus perillosos com a tipus genèrics de residus perillosos. Dels residus mencionats, les piles usades estan regulades per dues directives de la Comunitat Europea (91/157/CEE, i 93/86/CEE). Les directrius establides en aquestes han sigut progressivament transposades al dret intern i, en última instància, mitjançant el Reial Decret 45/1996 se'n completa la incorporació al nostre ordenament jurídic. Aquest reial decret regula diversos aspectes relacionats amb les piles i acumuladors que continguen determinades matèries perilloses, i estableix en l'annex 1 les característiques d'aquelles que seran objecte d'eliminació per separat.
  
Els residus mencionats, tant els medicaments com els que contenen mercuri, són extremadament difícils de gestionar a causa de la seua tremenda dispersió dins de l'entorn social, al mateix temps que poden provocar evidents riscos de contaminació per al medi ambient si no són tractats correctament. La vertadera complicació per a la gestió d'aquests residus rau en una eficaç recollida selectiva als diferents punts de producció, per al posterior trasllat a un destí final adequat, motiu pel qual es fa necessària una conscienciació ciutadana i una eficaç xarxa de recollida.
  
Així, doncs, la difícil gestió d'aquest tipus de residus perillosos, que es produeixen en quantitats molt petites, generades per un elevat nombre de productors, fa que la seua recollida i tractament no siga rendible per a l'empresa privada en condicions de lliure mercat, sent necessària l'adopció de mesures per part de l'administració. Per això, la Conselleria de Medi Ambient ha decidit, com a continuació de les actuacions d'exercicis anteriors, subvencionar aquestes activitats amb la finalitat d'optimar-ne la gestió. Si bé, la falta actual d'instal·lacions d'eliminació operatives a la Comunitat Valenciana, obligarà a traslladar i gestionar fora d'aquesta aquells residus que hagen de ser dipositats en instal·lacions específiques.
  
A la vista de tot això, es publica la present ordre, que té per objecte determinar les bases per a l'atorgament d'ajudes per a les activitats de recollida, transport, emmagatzematge i tractament dels residus d'aquest tipus, generats a la Comunitat Valenciana i gestionats per gestors autoritzats per la Conselleria de Medi Ambient.
  
En virtut d'això, i de conformitat amb el que es disposa en l'article 35 de la Llei 5/1983, de 30 de desembre, de Govern Valencià, i en l'article 47.3 del Text Refós de la Llei d'Hisenda Pública de la Generalitat Valenciana, aprovada per decret legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar per a l'exercici 2000 la concessió de subvencions per a activitats de gestió dels residus mencionats en la base segona de l'annex I de la present ordre.
  
Segon
  
Aprovar les bases per les quals es regirà la present convocatòria i que figuren com a annex I d'aquesta ordre.
  
Tercer
  
L'import global màxim de les ajudes regulades per la present ordre ascendeix a 20 milions de pessetes (120.202,42 euros), les quals es concediran a càrrec de la línia 404/000/00, codi comptable 275, capítol IV, programa 442.50, dels Pressupostos de la Generalitat Valenciana per a 2000.
  
Quart
  
El termini de presentació de les sol·licituds per a la present convocatòria serà d'un mes a partir de l'entrada en vigor de l'ordre.
  
Cinqué
  
En tot el que no estiga regulat en aquesta ordre, se seguirà el que es disposa en el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
Es faculta la directora general d'Educació i Qualitat Ambiental per a dictar les disposicions necessàries per al desplegament i execució del que es disposa en la present ordre.
  
Segona
  
La present ordre entrarà en vigor l'endemà d'haver sigut publicada en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, s'hi podrà interposar un recurs contenciós administratiu en el termini de dos mesos, a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que s'estableix en els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici de la interposició d'un recurs potestatiu de resposició davant l'autoritat que dicta l'acte, en el termini d'un mes des de l'endemà de la publicació, d'acord amb el que es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 12 d'abril de 2000
  
El conseller de Medi Ambient,
  
FERNANDO MODREGO CABALLERO
  
Annex I
  
Bases per les quals es regula la convocatòria de subvencions destinades a activitats de gestió de residus perillosos durant
  
 l'any 2000
  
Primera. Beneficiaris
  
Podran ser beneficiaris d'aquesta subvenció les empreses o associacions que hagen realitzat o hagen de realitzar, des de l'1 de gener fins al 31 d'octubre de 2000, activitats de gestió dels residus mencionats en la base segona i disposen d'autorització de la Conselleria de Medi Ambient per a gestionar-los.
  
Segona. Objecte i actuacions a realitzar
  
Seran objecte d'ajuda les activitats de recollida, transport, emmagatzematge i tractament dels residus següents:
  
a) Medicaments de procedència domiciliària.
  
b) Residus que contenen mercuri i altres matèries perilloses: tubs fluorescents, làmpades de mercuri, piles botó i altres piles que superen els límits establits en l'annex II d'aquesta ordre.
  
Tercera. Àmbit d'aplicació
  
Únicament són objecte de subvenció les activitats de gestió dels residus indicats generats a la Comunitat Valenciana realitzades per empreses o associacions autoritzades per la Conselleria de Medi Ambient per a gestionar-los.
  
No seran objecte de subvenció les activitats de gestió dels residus especificats en la base segona que procedisquen d'un àmbit diferent de la Comunitat Valenciana.
  
Podran ser subvencionables activitats de gestió no realitzades amb mitjans propis, sempre que se n'assumisca el cost, però tenint en compte que en cap cas se subvencionarà dues vegades la mateixa operació de gestió d'un mateix residu. Així, doncs, en el supòsit que sol·licite subvenció més d'una empresa o associació, per a una mateixa activitat de gestió d'un residu, la quantia total de la subvenció que corresponga per l'activitat d'acord amb la present ordre, serà distribuïda entre els sol·licitants en proporció a la despesa suportada per a cada un en aquesta activitat, sempre que es justifique documentalment la despesa.
  
Quarta. Quantia de les ajudes
  
1. La quantia màxima de la subvenció a atorgar a cada sol·licitant serà el resultat d'aplicar, sobre les quantitats gestionades dels residus especificats en la base segona, els següents mòduls:
  
a) 43 pessetes (0,26 euros) per quilogram per a la gestió de medicaments, inclosa l'eliminació d'aquests. Podrà establir-se una quantia màxima superior a aquesta sempre que quede degudament justificada.
  
b) 10 pessetes (0,06 euros) per quilogram per a la recollida, transport i emmagatzematge de piles, tubs fluorescents i làmpades de mercuri.
  
c) 600 pessetes (3,61 euros) per quilogram per al tractament de piles botó.
  
d) 200 pessetes (1,20 euros) per quilogram per al tractament de tubs fluorescents i làmpades de mercuri.
  
e) 100 pessetes (0,60 euros) per quilogram per al tractament d'altres piles i acumuladors recollides en l'annex II.
  
2. En cas que la quantia total de les subvencions sol·licitades siga superior al crèdit pressupostat indicat en l'article 3 de la present ordre, la quantia a percebre per cada sol·licitant es reduirà proporcionalment en la quantitat que calga per a respectar aquest límit.
  
3. En cas que els sol·licitants hagen percebut o tinguen reconeguda, d'altres administracions públiques, o d'altres ens públics o privats, alguna altra subvenció pel mateix concepte, l'import de l'ajuda serà la diferència entre la percebuda o reconeguda i la que els corresponguera d'acord amb el que s'estableix en la present ordre.
  
4. A l'efecte exclusivament del que s'estableix en el punt anterior, quan l'ajuda percebuda o reconeguda d'altres administracions públiques, o d'altres ens públics o privats, no haja consistit en el pagament d'una quantitat fixa i concreta per cada quilogram de residu gestionat, es considerarà que la quantitat que ha correspost a cada quilogram en concepte d'ajuda d'altres administracions o d'altres ens públics o privats, serà la resultant de dividir l'import total de l'ajuda percebuda o reconeguda entre el nombre total de quilograms de residu gestionat.
  
Al mateix efecte, serà computada com a ajuda tota aportació de fons públics destinada a sufragar qualsevol de les activitats enumerades en l'apartat primer, fins i tot en aquells casos en què aquests fons no hagen sigut pagats directament als sol·licitants.
  
Cinquena. Sol·licituds i documentació
  
1. Les sol·licituds es formalitzaran en una instància degudament omplida, segons el model que s'adjunta a la present ordre i seran dirigides a la Direcció General d'Educació i Qualitat Ambiental.
  
Les sol·licituds hauran d'indicar l'activitat de gestió i els quilograms de residus subvencionables que s'haja previst gestionar fins al 31 d'octubre de 2000, així com la quantia de la subvenció que se sol·licita per a aquesta previsió en aplicació del que s'estableix en la base quarta.
  
Les previsions de quantitats de residus a gestionar han de ser coherents amb la capacitat de gestió del sol·licitant i amb les quantitats gestionades en períodes anteriors.
  
2. Els interessats podran presentar les sol·licituds al Registre General de la Conselleria de Medi Ambient, al carrer de Francesc Cubells, núm. 7, de València, així com als serveis territorials situats a:
  
- Alacant, carrer de Churruca, 29
  
- Castelló de la Plana, avinguda dels Germans Bou, 47
  
- València, carrer de Gregori Gea, 27;
  
o en qualsevol altra de les formes que s'estableixen en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
3. L'admissió a tràmit d'un sol·licitud de subvenció no generarà cap compromís de concessió.
  
4. Les sol·licituds hauran d'anar acompanyades de la següent documentació:
  
a) Documentació acreditativa de la personalitat del sol·licitant:
  
- Empreses individuals: fotocòpia del número d'identificació fiscal (NIF) o del document nacional d'identitat en vigor.
  
- Societats civils o comunitats de béns:
  
- Fotocòpia del NIF de tots els socis/comuners.
  
- Fotocòpia de la targeta d'identificació fiscal (CIF).
  
- Còpia compulsada de l'escriptura de constitució i modificació, si és el cas.
  
- Autorització de la resta dels socis/comuners diferents del que presenta la sol·licitud.
  
- Societats mercantils:
  
- Fotocòpia de la targeta d'identificació fiscal (CIF).
  
- Fotocòpia del NIF del representant que firma la sol·licitud.
  
- Còpia compulsada de l'escriptura de constitució o modificació, si és el cas, i dels estatuts vigents registrats.
  
- Poder actual i inscrit en el registre mercantil del representant legal que presenta la sol·licitud.
  
- En cas que la societat no estiga inscrita, certificat de la sol·licitud d'inscripció davant el registre mercantil.
  
- Associacions:
  
- Fotocòpia de la targeta d'identificació fiscal (CIF).
  
- Fotocòpia del NIF del representant que firma la sol·licitud.
  
- Còpia compulsada dels estatuts vigents registrats.
  
- Còpia compulsada de l'escriptura de poder del representant legal o certificat de l'acta en què conste l'acord de sol·licitar les ajudes i nomenament del representant de l'entitat per a efectuar la gestió.
  
b) Còpia de l'autorització administrativa de la Conselleria de Medi Ambient per a realitzar les activitats de gestió per a les quals sol·licita subvenció.
  
c) Declaració, si és el cas, de les subvencions percebudes o reconegudes d'altres administracions públiques, o de qualsevol entitat pública o privada, pel mateix concepte de gestió de residus, amb indicació de la quantia unitària, segons el model que s'adjunta a la present ordre.
  
d) Estudi economicofinancer i d'estructura de costos de l'activitat, relacionat estrictament amb la gestió dels residus, de forma que l'administració puga precisar els costos no coberts que corresponen realment a l'activitat.
  
e) Imprés d'alta de tercers per a pagaments de la Generalitat Valenciana degudament omplit i segellat per l'entitat bancària corresponent, segons el model que s'adjunta a la present ordre.
  
La Conselleria de Medi Ambient podrà demanar al sol·licitant l'aportació d'aquells documents o dades complementaris que estime necessaris per a la resolució de l'expedient.
  
Sisena. Esmena de les sol·licituds
  
Quan la sol·licitud no reunisca els requisits o no s'adjunte la documentació que d'acord amb aquesta ordre resulte exigible, es requerirà l'entitat sol·licitant perquè en el termini de 10 dies esmene la falta o adjunte els documents preceptius. Transcorregut aquest termini sense haver fet l'esmena, es considerarà que l'interessat ha desistit de la seua petició.
  
Setena. Valoració i tràmit
  
1. La valoració dels expedients serà realitzada per una comissió d'avaluació, presidida per la directora general d'Educació i Qualitat Ambiental i composta per la secretària general administrativa o persona que designe, el cap del Servei de Residus i Contaminació i un tècnic del Servei de Residus i Contaminació, tots ells de la Conselleria de Medi Ambient.
  
2. La comissió determinarà la subvenció a concedir a cada beneficiari per aplicació dels mòduls establits en la base quarta a les quantitats de residus que preveu gestionar fins al 31 d'octubre de 2000. En el supòsit que el total de les subvencions reconegudes supere el crèdit pressupostari disponible, la comissió determinarà el coeficient aplicable per a la reducció proporcional d'aquelles fins a respectar aquest límit.
  
3. Una vegada formalitzats els actes d'instrucció corresponents, la comissió elevarà al conseller de Medi Ambient la proposta de concessió de subvencions, la qual contindrà les sol·licituds desestimades i el motiu de la desestimació, les sol·licituds estimades i l'import de l'ajuda concedida a cada beneficiari, indicant-hi el mòdul aplicable per a la determinació i, si és el cas, el coeficient de reducció proporcional aplicat per a respectar el límit de la consignació pressupostària.
  
4. Mitjançant una resolució del conseller es publicarà en el Diari Oficial de la Generalitat Valenciana la relació de beneficiaris i l'import de l'ajuda concedida a cada un d'ells, amb la indicació dels mòduls aplicats per a determinar-la, així com el termini o data límit per a la presentació de les sol·licituds de cobrament i documentació justificativa de les subvencions concedides.
  
5. El termini màxim per a resoldre les sol·licituds que es formulen per a la concessió de les ajudes que s'estableixen en la present ordre serà de tres mesos comptats des de la data d'acabament del termini de presentació de sol·licituds. Transcorregut aquest termini sense que s'haja dictat la resolució, es considerarà desestimada la sol·licitud de concessió de l'ajuda en els termes establits en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Vuitena. Obligacions dels beneficiaris
  
Els beneficiaris de les subvencions hauran de:
  
1. Trobar-se en la situació que legitima la concessió d'aquestes.
  
2. Complir amb els requisits i condicions que comporta la concessió de l'ajuda.
  
3. Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
4. Comunicar, en qualsevol moment de la vigència de l'expedient, altres ajudes públiques sol·licitades o concedides per a la mateixa activitat.
  
5. Fer constar en tota informació, documentació pròpia o mitjans utilitzats per a l'activitat, que aquesta està subvencionada per la Conselleria de Medi Ambient.
  
Novena. Procediment de pagament
  
Per al cobrament de la subvenció, el beneficiari haurà de presentar, en el termini que establisca la resolució de concessió de les ajudes, la corresponent sol·licitud dirigida a la Direcció General d'Educació i Qualitat Ambiental, segons el model que s'adjunta a la present ordre, en la qual es detallen les quantitats de residus que efectivament s'han gestionat, acompanyada de la següent documentació:
  
- Justificació de les quantitats gestionades mitjançant còpia dels documents de control i seguiment dels moviments dels residus, o bé relació de documents presentats a aquesta administració, o també, si és el cas, mitjançant certificats de tractament dels residus mencionats amb indicació de les quantitats a què es refereixen.
  
- Factura reglamentària acompanyada del corresponent document justificatiu del pagament efectuat, en el cas que se supere la quantia màxima unitària establida en la base quarta.
  
- Acreditació que es troba al corrent o exempt de les seues obligacions tributàries i amb la Seguretat Social, en els termes que disposa l'Ordre de 30 de maig de 1996, de la Conselleria d'Economia, Hisenda i Administració Pública, sobre forma d'acreditar pels beneficiaris de subvencions l'exigència establida en l'article 47.7 del Text Refós de la Llei d'Hisenda Pública de la Generalitat Valenciana (DOGV núm. 2.775, de 21 de juny de 1996): certificats de l'Agència Estatal d'Administració Tributària i de la Conselleria d'Economia i Hisenda de la Generalitat Valenciana, pel que fa a les obligacions tributàries, i un certificat de la Tresoreria General de la Seguretat Social, pel que fa a les obligacions amb la Seguretat Social.
  
La Conselleria de Medi Ambient podrà, en qualsevol moment, efectuar les comprovacions necessàries encaminades a verificar la realització de les actuacions subvencionades o requerir al beneficiari la presentació de qualsevol documentació encaminada a aquesta verificació.
  
Annex II
  
Piles i acumuladors inclosos en l'àmbit d'aplicació del Reial Decret 45/1996, de 19 de gener.
  
1. Piles que continguen:
  
- més de 25 mg de mercuri per element, excepte les piles alcalines de manganès,
  
- més del 0,025% en pes de cadmi,
  
- més del 0,4% en pes de plom.